มันนี่ทูเดย์
ผ่านกฎหมายหนุนปราบฟอกเงิน
18 มี.ค. 2558

ผ่านกฎหมายหนุนปราบฟอกเงิน
เมื่อวันที่ 17 มี.ค. ที่ประชุมคณะรัฐมนตรีอนุมัติกฎหมาย 3 ฉบับ คือ ร่าง พ.ร.บ.ป้องกันและปราบปรามการสนับสนุนทางการเงินแก่การก่อการร้าย ร่าง พ.ร.บ.ป้องกันและปราบปรามการฟอกเงิน พ.ศ.... และร่าง พ.ร.บ.ปรับปรุงกระทรวง ทบวง กรม เพื่อให้สำนักงานป้องกันและปราบปรามการฟอกเงินมาอยู่ในสังกัดสำนักนายกรัฐมนตรี จากเดิมที่อยู่สังกัดกระทรวงยุติธรรม และสอดคล้องกับมาตรการทางการเงินเกี่ยวกับการฟอกเงิน หรือ Financial Action Task Force (FATF) ที่ไทยเป็นสมาชิกอยู่ โดยปีนี้ไทยจะต้องเข้ารับการประเมินการปฏิบัติตามมาตรฐานสากล ซึ่งรวมถึงการประเมินประสิทธิภาพการบังคับใช้กฎหมาย
บสก.ตั้งเป้าปีนี้เงินสดเพิ่ม 21.49% 
นายกฤษณ์ เสสะเวช กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ปีนี้ตั้งเป้ารายได้ผลเรียกเก็บเงินสดไว้ 19,301 ล้านบาท เพิ่มขึ้นจากปีก่อน 21.49% และคาดกำไรสุทธิ 5,079 ล้านบาท เพิ่มขึ้น 485.52 ล้านบาท โดย บสก.ได้รับซื้อรับโอนหนี้ที่ไม่ก่อให้เกิดรายได้ (เอ็นพีแอล) และสินทรัพย์รอการขาย (เอ็นพีเอ) จากสถาบันการเงิน คิดเป็นเงินต้นคงค้าง 27,337 ล้านบาท ทำให้ปัจจุบัน บสก.มีเอ็นพีแอล 70,801 ราย มูลค่า 408,669 ล้านบาท และมีเอ็นพีเอ 11,818 รายการ มูลค่า 34,520 ล้านบาท